[bookmark: _GoBack] NOTA INFORMATIVĂ
la proiectul Hotărârii Guvernului privind aprobarea și implementarea Programului 
Diaspora Acasă Reușește „DAR 1+3”  

Condiţiile ce au impus elaborarea proiectului, finalităţile urmărite

Proiectul hotărârii Guvernului cu privire la aprobarea și implementarea Programului Diaspora Acasă Reușește „DAR 1+3” a fost elaborat de către Biroul relații cu diaspora din cadrul Cancelariei de Stat în scopul implementări Programului de activitate al Guvernului 2016-2018, a Strategiei naționale „Diaspora-2025” și valorificării potențialului uman și financiar al diasporei pentru dezvoltarea socio-economică a localităților din Republica Moldova.
Luând în considerare fluxurile migraționale semnificative din ultimii 20 de  ani se impune necesitatea extinderii abordării transversale a politicilor și programelor cu privire la diasporă, migrație și dezvoltare.
Sute de mii de moldoveni trăiesc astăzi în străinătate, majoritatea sunt oameni tineri, cu legături strînse cu localitatea de origine, unde au rămas părinți, copii, rude. Astfel, se impune necesitatea implicarii și colaborării mai active cu Asociațile diasporei, Asociațiile de băștinași, grupurile de inițiativă și cetățenii migranți din străinătate sau reveniți  în vederea implementării unor proiecte, în localitățile de baștină. 
Pentru susținerea unor astfel de proiecte se propune implementarea Programului Diaspora Acasă Reușește „DAR 1+3”. 
Obiectivele Programului sunt următoarele: 
1) stimularea dezvoltării localităților rurale și urbane din Republica Moldova prin atragerea capitalului uman și financiar din diasporă; 
2) păstrarea conexiunii dintre cetățenii plecați și localitățile de origine prin realizarea programelor și proiectelor de dezvoltare locală;
3) sporirea gradului de implicare a diasporei în dezvoltarea socio-economică la nivel local.
Prezentul Program are, de asemenea, obiectivul de a crea un mecanism cu efect multiplicator al contribuției diasporei de ordin social, economic, cultural în dezvoltarea țării.     

Principalele prevederi ale proiectului, evidențierea elementelor noi

Finanțarea proiectelor din cadrul Programului se va efectua în baza parteneriatului „1+3”, aportul financiar al diasporei va fi suplinit de către Guvern în comun cu autoritățile publice locale, partenerii de dezvoltare / donatorii. 
	Pentru a beneficia de finanțare nerambursabilă este necesară existența surselor financiare din partea Diasporei (Asociațiile diasporei, Asociațiile de băștinași, grupuri de inițiativă  și cetățenii migranți sau reveniți) de minimum 15% din  suma alocată pentru proiect din bugetul de stat. Programul nu urmărește obținerea de profit din activitățile propuse spre finanțare. Se vor accepta dosarele în baza principiului „primul venit, primul servit”, până la epuizarea resurselor financiare disponibile pentru anul bugetar în curs.
În cadrul prezentului Program sunt eligibile pentru finanţare activități care țin de următoarele domenii:
-	Infrastructură (apă și canalizare, drumuri, școli, grădinițe, case de cultură);
[bookmark: _Hlk506545005]-	Protecția mediului (prevenirea poluării, managementul deșeurilor);
-	Economic (dezvoltare regiunii,  investiții, dezvoltarea agriculturii);
-  Eficiență energetică (panouri solare, iluminare străzi, izolare termică);
-	Cultură (protecția patrimoniului, zone de odihnă, dezvoltarea turismului rural, expoziții și festivaluri);
-	Educație (programe pentru copii, sport, inovație, transfer de cunoștințe și know-how);
-  Protecție socială (centre medicale, centre sociale, cantine sociale, altele).
Examinarea și aprobarea cererilor de finanțare, supravegherea și evaluarea activităților și a modului de desfășurare a Programului se efectuează de către Comitetul de evaluare și supraveghere, format din reprezentanții APC, partenerilor de dezvoltare ș.a. 

Fundamentarea economico-financiară

Aplicarea Programului „DAR 1+3” presupune alocări suplimentare din bugetul de stat, însă în rezultatul atragerii capitalului financiar și uman al diasporei, partenerilor de dezvoltare și mobilizarea APL în implementarea proiectelor de dezvoltare se va maximiza impactul social și economic al migrației la nivel local și național.
Contribuția Guvernului pentru anul bugetar 2018 va constitui  5 mln. lei  pentru implementarea a 20-25 proiecte de dezvoltare locală. Suma maximă alocată de Guvern va constitui 50% din bugetul proiectului din cadrul Programului „DAR 1+3”.
Proiectul se încadrează în sistemul actelor normative și nu necesită modificarea altor acte legislative sau normative.

      Avizarea şi consultarea publică a proiectului

În conformitate cu prevederile Legii nr.317/2003, proiectul de hotărâre a Guvernului a fost plasat pentru consultări publice pe pagina www.particip.gov.md, asigurând respectarea prevederilor legislaţiei privind transparenţa în procesul decizional.

